**ÚJ GYEREK AZ OSZTÁLYBAN**

 DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 1-2-3-4. osztály

A foglalkozás támája: ÚJ GYEREK AZ OSZTÁLYBAN - drámajátékos foglalkozás

A foglalkozás célja: Kommunikációs és szociális kompetenciák fejlesztése. Kapcsolatteremtő lehetőségek gyakorlása. Figyelem, emlékezet fejlesztése.

Tantárgyi kapcsolódás: magyar nyelv, személyiségfejlesztés, zene és mozgás.

Felhasználási javaslat: anyanyelv, személyiségfejlesztés órán vagy erdei iskolában.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2024- Ősz-67. szám, cetlik, íróeszközök,

Felhasznált irodalom: Szitakötő folyóirat-2024-Ősz-67. szám-Zantleitner Laura: ZOKNIK:

<https://ligetmuhely.com/szitakoto/zantleitner-laura-zoknik/>

Török Enikő Andrea-Fiatalok Ifjúsági Zenekar: Légy a barátom dal

<https://www.youtube.com/watch?v=3K9TBJmmnu8>

ZOKNIS PÁRKERESŐ

**A teremben elrejtettem pár zoknit. Keressétek meg őket és a párok üljenek le egymás mellé a zoknikkal a kezükben!**

**Egy csodálatos mesét hoztam melyben bár vannak zoknik, de figyeljetek, vajon mi a lényege! Nyomozzatok!**

Zantleitner Laura: ZOKNIK:

<https://ligetmuhely.com/szitakoto/zantleitner-laura-zoknik/>

**Az előbb egymásra talált zoknik gazdái most egy párt alkotnak. Sorban haladva az egyik páros tegyen fel egy kérdést a történettel kapcsolatban egy másik ,,zoknipárosnak”. Akik kérdeztek vagy választ adtak, át kell adják a zoknipárt a játékvezetőnek.**

**-Mi lehet ebben a történetben a legfontosabb?**

**-Az, hogy új gyerek érkezett az osztályba.**

**Valóban, osztályunkba is új gyerek érkezett. Mától eggyel több barátotok lesz.**

**Mindenkinek szüksége van barátokra. A kedvenc dalom is erről szól.**

**A Légy a barátom című dal szövegét figyelve sétáljatok a teremben és próbáljátok mozgással jelezni minden gondolatot! Segítek: sétálunk, körbe nézünk, pillangót röptetünk, mosolyt küldünk, kezet fogunk a mellettünk lévővel.**

<https://www.youtube.com/watch?v=3K9TBJmmnu8>

LÉGY A BARÁTOM!

Török Enikő Andrea

Meseországban sétáltam,

Mesekuckóra találtam.

Meseházak közt kóborolva

Trallalla hercegnőt láttam.

Várában kószált trillázva,

Pillangó szállt a vállára.

Szél táncoltatta meseszép hangját,

Mindenki dalát hallgatta.

Küldj nekem mosolyt! Trallalla!

Fogd meg a kezem! Trallalla!

Légy a barátom! Trallalla!

Varázsolj mosolyt arcomra!

Meseországban sétáltam,

Traptrapdom herceget vártam.

Távolba nézett, épp fütyörészett.

S közben ezt dalolta boldogan:

Kacsints szemembe! Traptrapdom!

Rázz kezet velem! Traptrapdom!

Légy a barátom! Traptrapdom!

Szép napod legyen! Azt mondom!

Meseországban sétáltam.

Trallalla hercegnőt láttam.

Traptrapdom herceggel dalolt.

Mindkettő nagyon boldog volt.

**-A dalban mindenki boldog volt. Tegyünk róla, hogy a mi osztályunkban is mindenkinek boldog pillanatokat okozzunk!**

MOSOLYDOBÓ

Akire rámosolygok, mondja el, fejezze be a következő mondatot: Én akkor vagyok boldog, ha….

**Miben segíthet egy mosoly? Soroljatok fel pár ötletet!**

**-Hogy felvidítsunk valakit, örömet okozzunk, barátokat szerezzünk, megismerkedjünk valakivel.**

**Új barátotokat akkor tudjátok jobban megismerni, ha kérdeztek tőle.**

ELMEGYEK, HA NEM KÉRDEZTEK!

Az új gyereknek vagy annak, aki eljátssza, tegyetek fel minél több kérdést és ő válaszolni fog. Elindul a terem egyik sarkából az ajtó felé. Ha nem kérdeztek semmit, kimehet az ajtón.

Kérdések lehetnek: Honnan jöttél? Van testvéred? Mi a kedvenc időtöltésed?...

ZSIPP-ZSUPP

A játékosok körben állnak. Minden játékosnak meg kell kérdeznie a jobb és bal oldali szomszédja keresztnevét. Ha a középen álló játékvezető azt mondja zsipp, akkor a jobboldali szomszéd keresztnevét kell mondani, Pl: Csilla. Ha a játékvezető azt mondja zsupp, akkor a baloldali szomszéd keresztnevét kell mondani. Zsipp-zsuppra, mindenki helyet cserél, és újból megkérdezi a mellette ülők keresztnevét. Ez főleg az új játékosnak nehéz, de mindenki számára jó koncentrációs gyakorlat.

FÚJ, FÚJ A SZÉL, ANNAK FÚJ A SZÉL,AKI,

***A játékosok körben állnak.***

***-Cseréljenek helyet azok, akik*:**

-nem szeretik a csokoládét;

* még nincs testvérkéjük;
* szeretik a szalmakrumplit;
* szeretnének olyan erősek és bátrak lenni;
* akiknek egy testvérük van;
* akiknek két, három testvérük van;
* akik mindig jó és szófogadó gyerekek;
* akik szoktak egyedül lenni
* akinek kevés barátja van
* akik elköltöztek már valahova
* akik félnek valamitől.

FÉLELMEK A KOSÁRBAN

Amikor új helyre kerül valaki, vagy változás van az életében akadnak olyan dolgok, amik nehézséget okozhatnak. De szinte mindenkinek vannak olyan gondjai, amire megoldást keres.

Név nélkül írja fel vagy rajzolja le egy kis papírra azt a legfontosabb dolgot, amitől fél vagy gondot okoz neki. Majd be kell dobni a félelmek kosarába.

Majd mindenki húz egy kártyát és választ próbál adni. Ha a sajátját húzza, akkor visszadobja.

(Ha nem tudnak írni, akkor lehet rajzzal is vagy szóban: egy gyerek elmondja, akinek ötlete van, megoldást keres.)

**Ne feledjétek el, mindenre van megoldás! Együtt sokkal könnyebb!**